ג'בייל מגי

ראשית חייו

מגי נולד בפלינט (מישיגן) לפמלה מגי (1.91 מטר) ולג'ורג' מונטגומרי (2.08 מטר), אביו שיחק כדורסל במכללת אילינוי, נבחר בסיבוב השני בדראפט 1985 על ידי פורטלנד טרייל בלייזרס אך מעולם לא שיחק ב-NBA. אמו פמלה גידלה אותו כאם חד הורית. הייתה לה קריירה בין-לאומית עשירה היא שיחקה באוניברסיטת צפון קליפורניה יחד עם אחותה התאומה פאולה ועם שריל מילר הן זכו באליפות ושני תוארי חטיבה. בהמשך שיחקה בצרפת, איטליה וברזיל. נבחרה בדראפט WNBA ושיחקה עבור לוס אנג'לס ספארקס, זכתה במדליית זהב באולימפיאדת לוס אנג'לס (1984). לדבריה בנה נדד עמה היכן ששיחקה, עבר בתי ספר ומדינות וזה הוסיף לגיוון התרבותי שלו.
מגי הוא השחקן הראשון בליגת ה-NBA שהוא בן לשחקנית WNBA. אחותו אימני מגי סטפורד משחקת גם היא ב-WNBA בקבוצת אטלנטה דרים.
מגי הופיע לעיתים קרובות בפינה "Shaqtin' a Fool" והפך להיות אחת הדמויות המזוהות עימה. הוא אובחן כחולה אסתמה ועובר טיפולים כדי לשפר את הסיבולת שלו, פורסם גם כי סבל מהפרעות קשב וריכוז אך מתנגד לטיפול תרופתי

קריירה במכללות

בין השנים 2006 ל-2008 שיחק מגי באוניברסיטת נבדה ברינו. בעונתו השנייה קלע ממוצע של 14.3 נקודות למשחק ב-53% קליעה מהשדה והוסיף 7.3 ריבאונדים. בסיום העונה החליט להעמיד את עצמו לבחירה בדראפט.

וושינגטון ויזארדס (2008–2012)

בדראפט של שנת 2008 נבחר מגי במקום ה-18 בידי וושינגטון וויזארדס וכחודש לאחר מכן חתם על חוזה לשנתיים בקבוצה. עונת 2010/11 הייתה עונת הפריצה עבור השחקן, שהפך להיות שחקן קבוע בחמישייה הפותחת של הקבוצה. באותה עונה הוזמן לקחת חלק בתחרות ההטבעות במסגרת משחק האולסטאר, השחקן הראשון בתולדות הוויזארדס שמשתתף בתחרות. הוא סיים את התחרות במקום השני אחרי בלייק גריפין, לאחר שהטביע 2 כדורים לשני סלים במקביל. ב-15 במרץ השיג את הטריפל דאבל הראשון בקריירה כשקלע 11 נקודות, לקח 12 ריבאונדים וחסם 12 פעמים בהפסד קבוצתו 98-79 לשיקגו בולס. למרות ההישג הוא זכה לביקורות על כך שברבע האחרון של המשחק לקח יותר מידי זריקות בשביל להשיג את הנקודה העשירית, דבר שבא על חשבון הקבוצה כולה.

דנוור נאגטס (2012–2015)

ב-15 במרץ 2012 נשלח מגי יחד עם רוני טוריאף בטרייד לדנוור נאגטס תמורת ננה. במשחק הבכורה שלו קלע מגי את סל הניצחון, כשהטביע 5 שניות לסיום. למרות הפתיחה המוצלחת הוא פתח רק בחמישה משחקים מתוך ה-20 שנותרו עד תום העונה ובהם רשם ירידה בממוצע הדקות, הנקודות והריבאונדים. בסיום העונה דורגה דנוור במקום השישי במערב ומגי ערך את הפועת הבכורה שלו במשחקי הפלייאוף, אך דנוור הודחה בסיבוב הראשון לאחר 7 משחקים.
בפתיחת עונת 2013/14 נפצע מגי לאחר 5 משחקים, פציעה שהשביתה אותו עד לסיום העונה. מגי חזר לשחק בפתיחת עונת 2014/15, אך שותף רק ב-17 משחקים לפני שנשלח בטרייד לפילדלפיה 76', זה הספיק לשחק רק 6 משחקים בטרם נופה מהסגל.

דאלאס מאבריקס (2015–2016)

ב-13 באוגוסט חתם מגי על חוזה בקבוצת דאלאס מאבריקס. הוא החמיץ את 13 המשחקים הראשונים בעונה עקב פציעה וערך את הופעת הבכורה שלו בקבוצה ב-22 בנובמבר, בהפסד הקבוצה לאוקלהומה סיטי ת'אנדר. ב-5 בינואר 2016 קבע מגי שיא אישי לעונה עם 13 נקודות ו-11 רובאונדים בניצחון 117-116 בהארכה כפולה נגד סקרמנטו קינגס.

גולדן סטייט ווריורס (2016–2018)

ב- 16 בספטמבר חתם מגי בקבוצת גולדן סטייט ווריורס. בסיום העונה זכה מגי עם הווריורס באליפות ה-NBA לאחר שניצחו 1-4 בסדרת הגמר מול קליבלנד קאבלירס. בעונת 2017/18 זכה עם הקבוצה באליפות שנייה ברציפות.

לוס אנג'לס לייקרס (2018–הווה)

ב-2 ביולי 2018 חתם מגי בלוס אנג'לס לייקרס על חוזה לעונה אחת. אחרי שמונה עונות בהם שימש בעיקר כשחקן מחליף חזר מגי לחמישייה הפותחת. את העונה סיים עם ממוצע של 12 נקודות למשחק, שיא קריירה אישי.
ב-6 ביולי 2019 חידש את חוזהו עם הלייקרס לשנתיים נוספות.